U-I-24/91
Datum: 1991-10-17T00:00:00.000+01:00
ecli: ECLI:SI:USRS:1991:U.I.24.91
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Ur. l. RS, št. 24/91 - I | 17.10.1991
dokument: US14875
akt: Zakon o spremembah in dopolnitvah zakona o pokojninskem in invalidskem zavarovanju (Uradni list RS, št. 10/91)(ZPIZ), 4. čl.
resitev: ugotovitev – je v neskladju z Ustavo/zakonom
izrek: Ugotavlja se, da izpodbijani člen zakona ni v skladu z ustavo, v kolikor se nanaša na pokojnine, uveljavljene v času od 1/1-1991 do vključno 21/3-1991.
stavek: Ni v skladu z ustavo določba zakona, ki z učinkom za nazaj zožuje obseg pravic zavarovancev v pokojninskem in invalidskem zavarovanju.
odlocitev: odločba
geslo: Usklajevanje pokojnin z gibanjem osebnih dohodkov.

Retroaktivni (povratni) učinek zakona.
podlaga: Ustava 1974, 261., 1. odst. 412., 2. odst. 412. čl.

Zakon o postopku pred Ustavnim sodiščem SR Slovenije (ZUSS), 2. al. 3. odst. 25. čl.
vlagatelj: Demokratična stranka Zveza upokojencev v Mariboru
datum_vloge: 1991-03-18T23:00:00.000Z
datum_odlocitve: 1991-10-16T23:00:00.000Z

# U-I-24/91 - 33

# 17/10-1991

## O D L O Č B A

Ustavno sodišče Republike Slovenije je na pobudo Demokratične stranke Zveze upokojencev Maribor, Demokratične stranke upokojencev Celje, Kluba upokojencev podjetja Mura iz Murske Sobote, Draga Gregorina iz Celja ter Sivih panterjev, Stranke upokojencev Slovenije, Maribor v postopku za oceno ustavnosti zakona o spremembah in dopolnitvah zakona o pokojninskem in invalidskem zavarovanju na seji dne 17/10-1991

### u g o t o v i l o :

Določba 4. člena zakona o spremembah in dopolnitvah zakona o pokojninskem in invalidskem zavarovanju (Uradni list RS, št. 10/91) ni v skladu z ustavo Republike Slovenije, kolikor se nanaša na pokojnine, uveljavljene v času od 1/1-1991 do vključno 21/3-1991.

### O b r a z l o ž i t e v

Ustavno sodišče je na seji dne 11/7-1991 sklenilo, da delno sprejme pobude in začne postopek za oceno ustavnosti 4. člena zakona o spremembah in dopolnitvah zakona o pokojninskem in invalidskem zavarovanju. Ta zakonska določba se glasi:

> "Ne glede na določbo prejšnjega člena se pokojnine, uveljavljene v letu 1991, od 1. januarja 1991 uskladijo na podlagi gibanj nominalnih povprečnih osebnih dohodkov vseh zaposlenih na območju republike v mesecu oktobru 1990, glede na povprečje teh osebnih dohodkov, doseženih v letu 1990, in za odstotek uskladitev v tekočem letu."

Ta določba torej ureja usklajevanje pokojnin, uveljavljenih od 1/1-1991 dalje, drugače kot zakonska ureditev, ki je bila v veljavi do uveljavitve zakonskih sprememb (22/3-1991). Po prej veljavni ureditvi so se namreč pokojnine, uveljavljene v tekočem letu, najprej uskladile na podlagi gibanj osebnih dohodkov v mesecu januarju tega leta glede na celotno prejšnje leto in nato v primerjavi z januarjem tekočega leta usklajevale tako kot druge pokojnine (26.b člen zakona o pokojninskem in invalidskem zavarovanju, Uradni list SRS, št. 27/83, 21/87, 48/87, 27/89, 32/89 ter Uradni list RS, št. 14/90 30/90 in 44/90). Sledi torej, da določba 4. člena zakona o spremembah in dopolnitvah zakona o pokojninskem in invalidskem zavarovanju učinkuje tudi za nazaj, in sicer za čas od 1/1-1991 do uveljavitve zakonskih sprememb in to po podatkih Zavoda Republike Slovenije za statistiko v škodo zavarovancev, ki so v tem času na novo uveljavili pokojnine. Zaradi tega določba 4. člena zakona ni v skladu z določbo prvega odstavka 261. člena ustave, ki skupaj z amandmajem LVII k ustavi določa, da predpisi in drugi splošni akti ne morejo imeti učinka za nazaj.

Po določbi drugega odstavka 412. člena ustave mora Skupščina Republike Slovenije v šestih mesecih od prejema te odločbe uskladiti 4. člen zakona o spremembah in dopolnitvah zakona o pokojninskem in invalidskem zavarovanju z ustavo.

Ustavno sodišče je sprejelo to odločbo na podlagi prvega odstavka 412. člena ustave ter ob uporabi 2. alinee tretjega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) na seji v sestavi: predsednik sodišča dr. Peter Jambrek in sodniki: mag. Tone Jerovšek, mag. Matevž Krivic, dr. Anton Perenič, dr. Janez Šinkovec in dr. Lovro Šturm.

P r e d s e d n i k

dr. Peter Jambrek